
REPUBLIKA E SHQIPËRISË

GJYKATA E LARTË

KOLEGJI CIVIL

Nr.  11112-02376-00-2015 i Regj. Themeltar

Nr.  00 – 2021 – 1580 i Vendimit ( 106 )
VENDIM

NË EMËR TË REPUBLIKËS





Kolegji Civil i Gjykatës së Lartë, i përbërë nga:

                                               

Ervin PUPE

- Kryesues

                                               

Artur KALAJA      
- Anëtar

                                               

Albana BOKSI     
- Anëtare
në datën 18.10.2021, mori në shqyrtim në dhomën e këshillimit çështjen civile me nr. 11112-02376-2021, datë 10.07.2015, që i përket:

PADITËS: 
      


1. Majlinda Goga;






2. Etleva Goga     
TË PADITUR:

    
Agim Goga                      
OBJEKTI I PADISË:                    
Pjesëtimin e një apartamenti në bashkëpronësi të  ndodhur në rrugën “Unaza”, pall 17., nr. 2, kati II, Vorë Tiranë, regjistruar në regjistrin hipotekor me nr. 75, datë 02.05.2008

BAZA LIGJORE:                          
Nenet 32, 369, 370, 371, 372 të Kodit të Procedurës Civile.

KOLEGJI CIVIL


pasi dëgjoi relacionin e gjyqtarit Artur Kalaja dhe diskutoi në dhomë këshillimi çështjen në tërësi,

VËREN:

I. Rrethanat e çështjes

           1. Palët ndërgjyqëse, janë në një marrëdhënie të posaçme familjare me njëri-tjetrin. Paditëset janë motrat e të paditurit Agim Goga. 

 2.  Ka rezultuar se palët ndërgjyqëse janë bashkëpronarë, ku paditësja znj. Majlinda Goga ka në pronësi 3/8 pjesë, znj. Etleva Goga 3/8 pjesë, ndërsa i padituri Agim Goga në 2/8 pjesë, mbi një apartament me sipërfaqe 62.4 m2, dy dhoma dhe një kuzhinë, të ndodhur në qytetin e Tiranës me kufizimet përkatëse, të ndërtuar në vitin 1969.


3. Ka rezultuar se paditëset dhe i padituri, së bashku me nënën e tyre, të ndjerën Hatixhe Goga janë bërë bashkëpronarë në pjesë të barabarta secili, në kontratën e privatizimit datë 19.03.1994, të lidhur midis Ndërmarrjes Komunale Banesa nr. 04, në cilësinë e qeramarrësit të banesës shtetërore, në zbatim të Ligjit nr. 7652, datë 23.12.1992 “Për privatizimin e banesave shtetërore”. 

4. Në praktikën e privatizimit bashkëlidhur kontratës (shih faqe 14 të fashikullit të gjykimit) thuhet se numri i frymëve sipas çertifikatës së lëshuar nga zyrat e gjendjes civile me 1.12.1992 është 6, ndërsa numri i familjeve që banojnë në apartament është 2. Po ashtu sipas çertifikatës familjare, ku pasqyrohet gjendja familjare datë 31.12.1992, rezulton se në trung familjar, ka qënë znj. Hatixhe Goga në cilësinë e kryefamiljares dhe z. Agim Goga, znj. Majlinda Goga, znj. Etleva Goga, znj. Elisabeta Goga (bashkëshortja e të paditurit Agim Goga) dhe z. Erdi Goga, i datëlindjes 06.05.1991, (i biri i palës së paditur, z. Agim Goga).


5. Nga ana tjetër, ka rezultuar se me kontratën e shitblerjes ne nr. 297 Rep., dhe nr. 93 Kol., datë 23.01.2008, e ndjera Hatixhe Goga i ka shitur paditëseve (vajzave të saj), Majlinda dhe Etleva Goga, pjesën e saj në bashkëpronësi prej 1/4 të apartamentit të sipërcituar, secilës në 1/8 pjesë. Rezulton se e ndjera Hatixhe Goga, dhe paditëset kanë qënë në konflikt me palën e paditur, z. Agim Goga. Rezulton se ndaj këtij të fundit është lëshuar urdhër mbrojtje me vendim gjyqësor, ndaj nënës dhe motrave të tij.


6. Sa më sipër, paditëset i janë drejtuar gjykatës me padinë e pjesëtimit të sendit të identifikuar në pjesën hyrëse.


7. Gjatë gjykimit në shkallë të parë ka bërë kërkesë për ndërhyrje kryesore, bashkëshortja e të paditurit Agim Goga, znj. Elisabeta Goga. Në këtë kërkesë ajo ka kërkuar që paditëset ta njohin edhe atë si bashkëpronare mbi sendin objekt gjykimi në 1/5 pjesë. Ajo ka pretenduar se është bashkëpronare mbi sendin objekt gjykimi, së bashku me bashkëshortin dhe dy fëmijët e saj. Ajo ka pretenduar se kontrata e privatizimit, në pjesën që nuk e ka përfshirë atë, vjen në kundërshtim me ligjin nr. 4652/1992, pasi ajo ka qënë në përbërjen familjare dhe gjendjen e strehimit me datë 01.12.1992, në cilësinë e qeramarrëses me palët ndërgjyqëse, që prej datës së martesës së saj, konkretisht që prej 29.12.1988. Kjo kërkesë u refuzua nga gjykata e shkallës së parë dhe nuk rezulton të jetë ushtruar ankim i veçantë ndaj këtij vendimi të ndërmjetëm.

8. Gjykata e Rrethit Gjyqësor Tiranë, me vendimin nr. 6163, datë 17.07.2014, ka vendosur: 

“1. Zhdukjen e bashkëpronësisë midis paditësve Majlinda Goga, Etleva Goga dhe të paditurit Agim Goga mbi pasurinë apartament ndodhur në rrugën “Unaza”, Pall. 17, nr. 2, Kati II, Vorë, Tiranë, regjistruar në regjistrin hipotekor nr. 75, datë 02.05.2008, duke i takuar paditëses Majlinda Goga 3/8 pjesë ideale, paditëses Etleva Goga 3/8 pjesë ideale dhe të paditurit Agim Goga 2/8 pjesë ideale.”
9.  Në marrjen e vendimit gjykata ka arsyetuar se sipas vërtetimit të pronësisë të lëshuar nga ZVRPP Tiranë rezulton se bashkëpronarë janë palët ndërgjyqëse, përkatësisht paditëset në 3/8 pjesë ideale, kurse pala e paditur në 2/8 pjesë ideale. Sipas kontratës së privatizimit datë 19.03.1994, palët ndërgjyqëse janë bërë bashkëpronarë në ¼ pjesë, bashkë me nënën e tyre, të ndjerën Hatixhe Goga. Nga ana e saj, e ndjera Hatixhe Goga, pjesën e vet të pandarë ja ka shiur paditëseve. 


10. Kundër Vendimit nr. 6163 datë 17.07.2014, të Gjykatës së Rrethit Gjyqësor Tiranë ka bërë ankim, pala e paditur, z. Agim Goga. Në ankim është parashtruar se:
· Vendimi  i gjykatës është i pabazuar në ligj;

· Gjykata e shkallës së parë ka lejtuar shkelje të rënda procedurale;

· Gjykata nuk ka realizuar hetim të plotë në lidhje me rrethin e bashkëndërgjyqësve dhe bashkëpronarëve;

· Në cilësinë e bashkëpronarit duhet të thirret edhe bashkëshortja, Elisabeta Goga. Sikurse vërtetohet nga çertifikata e gjendjes familjare të datës 31.12.1991, ajo ka qënë pjesë e familjes në momentin e privatizimit, për shkak të lidhjes së martesës në vitin 1988 dhe i takon 1/5 pjesë sipas Ligjit nr. 7652, datë 23.12.1992;

· Gjykata nuk ka hetuar mbi sipërfaqen objekt gjykimi. Apartamenti objekt privatizimi ka qënë me sipërfaqe 62.4 m2, kurse aktualisht sipërfaqja e tij është shtuar me kontribut të përbashkët;

11. Gjykata e Apelit Tiranë, me vendimin nr. 906, datë 09.12.2015, ka vendosur: 


“Lënien në fuqi të vendimit civil Nr. 6163, datë 17.07.2014 të Gjykatës së Shkallës së Parë Tiranë.”

12. Ndër të tjera, gjykata ka arsyetuar se referuar akteve në gjykim, bashkëshortja e palës së paditur, bën pjesë në përbërjen familjare të ndërgjyqësave ne datë 31.12.1992, çka prezumon pjesëmarrjen e saj në procesin e privatizimit të apartamentit të sipërcituar. 

Nga ana tjetër, ka rezultuar se gjykata e shkallës së parë, nuk e ka pranuar kërkesën për ndërhyrje kryesore, si kërkim i pavarur, i cili nuk mund të zgjidhet në gjykim referuar nenit 370 të KPC. Ndaj këtij vendimi, lejohet ankim i veçantë, por ka rezultuar se ndaj këtij vendimi nuk ka ushtruar ankim të veçantë personi i tretë Elisabeta Goga. 


13. Në lidhje me pretendimet e palës së paditur për hetim të paplotë për sipërfaqen dhe karakteristikat fizike të sendit, Gjykata e Apelit ka vlerësuar se këto çështje i përkasin fazës së dytë të pjesëtimit të sendit, gjatë së cilës gjykata harton një projekt-pjesëtimi dhe ia ndan sendet bashkëpronarëve, duke u nisur nga kriteret fizike të sendit si dhe karakteristikat e marrëdhënieve mes bashkëpronarëve.


14. Gjykata e shkallës së parë ka përmbushur rigorozisht  detyrat në fazën e parë të pjesëtimit të sendit sipas nenit 372 të KPC., ka hetuar mbi rrethin e bashkëpronarëve dhe ka individualizuar sendin objekt pjesëtimi. 

15. Kundër vendimit nr. 906, datë 09.12.2015, të Gjykatës së Apelit Tiranë, me datë 07.01.2015, ka paraqitur rekurs pala e paditur, z. Agim Goga. Në rekurs është parashtruar se: 

· Vendimi  i gjykatës është i pabazuar në ligj; 

· Gjykata e shkallës së parë ka lejuar shkelje të rënda procedurale;

· Gjykata nuk ka realizuar hetim të plotë në lidhje me rrethin e bashkëndërgjyqësve dhe bashkëpronarëve;

· Në cilësinë e bashkëpronarit duhet të thirret edhe bashkëshortja, Elisabeta Goga. Sikurse vërtetohet nga çertifikata e gjendjes familjare të datës 31.12.1991, ajo ka qënë pjesë e familjes në momentin e privatizimit, për shkak të lidhjes së martesës në vitin 1988 dhe i takon 1/5 pjesë sipas Ligjit nr. 7652, datë 23.12.1992;

· Gjykata nuk ka hetuar mbi sipërfaqen objekt gjykimi. Apartamenti objekt privatizimi ka qënë me sipërfaqe 62.4 m2, kurse aktualisht sipërfaqja e tij është shtuar me kontribut të përbashkët.

II. Vlerësimi i Kolegjit Civil

A) Në lidhje me shkaqet e rekursit

16. Kolegji Civil i Gjykatës së Lartë (në vijim Kolegji), se rekursi është paraqitur brenda afatit prej 30 (tridhjetë) ditësh, të parashikuar në nenin 443/2 të Kodit të Procedurës Civile. Gjithashtu rekursi i është njoftuar palëve ndërgjyqëse. Nuk rezulton të jetë paraqitur kundër rekurs.

17. Kolegji vlerëson se rekursi i paraqitur nga pala e paditur, ngre shkaqe nga ato të parashikuara në nenin 472 të KPC, të zbatueshëm në momentin e paraqitjes së tij.

18. Padia e pjestimit të sendit sipas neneve 371 e vijues të KPC, është një padi transformuese që i jep fund gjendjes së bashkëpronësisë dhe krijon marrëdhëdhënie të reja pronësie midis bashkëpronarëve, pas ndarjes së pjesëve. 
19. Sipas nenit 371 të KPC, ky gjykim zhvillohet në dy faza. Në fazën e parë, gjykata ka për detyrë të hetojë dhe të verifikojë rrethin e bashkëpronarëve, sendet që i nënshtrohen pjestimit dhe pjesët takuese të secilit. Përcaktimi i drejtë i rrethit të bashkëpronarëve kushtëzon edhe rrethin ndërgjyqësve, pjesëmarrës në gjykim. Së fundi, nga hetimi dhe verifikimi i drejtë i rrethit të bashkëpronarëve kushtëzohet edhe përcaktimi i drejtë dhe në përputhje me ligjin, i pjesëve respektive takuese. 

20. Në çështjen konkrete, Gjykata e Apelit Tiranë, edhe pse ka pranuar në pjesën arsyetuese të vendimit, se bashkëshortja e palës së paditur, znj. Elisabeta Goga, prezumohet se ka qënë bashkëpronare për shkak se sipas praktikës së privatizimit ka qënë qeramarrëse në banesën objekt gjykimi, me datë 31.12.1992, nuk ka pranuar pretendimin e palës së paditur mbi pjesëmarrjen e saj në këtë proces. 

21. Ndryshe nga sa ka arsyetuar Gjykata e Apelit Tiranë, se ky pretendim ka rënë në prekluzivitet sepse nuk është ushtruar ankim i veçantë ndaj vendimit të gjykatës së shkallës së parë që ka refuzuar kërkesën e znj. Elisabeta Goga për ndërhyrje kryesore, kolegji vlerëson se në rastin konkret, jemi para situatës së bashkëndërgjyqësisë së detyrueshme, e cila nuk formohet vetëm si rrjedhojë e vullnetit të palës, por buron për shkak të ligjit dhe natyrës juridike të marrëdhënies objekt gjykimi. Në gjykimin e iniciuar nga padi të të tilla, pjesëmarrës duhet të jenë të gjithë bashkëpronarët, pasi vendimi në përfundim të gjykimit sjell efekte për të gjithë. Pjesëmarrja e të gjithë bashkëpronarëve është e detyrueshme në këtë lloj procesi, sipas nenit 162/2 të KPC. 

22. Në rastin e ndërgjyqësisë së detyrueshme, palët, aktive apo pasive të procesit, janë së bashku në njërën apo tjetrën pozitë, jo si pasojë e disponimit maksimal të padisë apo parimit të disponibilitetit, por si pasojë e parashikimit të ligjit dhe natyrës juridike të mosmarrëveshjes. 
Në këto raste, nëse paditësi nuk ka thirrur të gjithë bashkëndërgjyqësit e nevojshëm apo të detyrueshëm, padia është me të meta, pasi ai ka detyrimin ligjor të thërrasë si të paditur këdo bashkëtitullar të së drejtës që ai pretendon të konfirmojë gjyqësisht.

23. Në këto kushte disponibiliteti maksimal i padisë së paditësit kufizohet vetëm tek e drejta e tij për të bërë të vlefshëm në emrin e tij procesin, apo thënë ndryshe për të ngritur padi apo jo. Ndërkohë rrethi i ndërgjyqësve përcaktohet jo nga vullneti i palës apo nga vendimmarrja e gjykatës, por vetëm nga ligji dhe natyra juridike e marrëdhënies. 
24. Gjykata ngarkohet nga ligji që të zbatojë ligjin procedural në mënyrë që askush të mos lejohet që në emrin e tij të bëjë të vlefshme të drejtat e dikujt tjetër (shiko nenin 195 të KPC) dhe nga ana tjetër të mos lejojë që askush të gjykohet pa iu dhënë mundësia për t’u dëgjuar (shiko nenin 33 dhe 42 të Kushtetutës). Si rrjedhojë në kuadër të detyrimit për të garantuar një proces të rregullt gjyqësor (neni 4 i KPC), në formimin e rregullt të ndërgjyqësisë së detyrueshme gjykata ka rol aktiv dhe investohet kryesisht, edhe në mungesë të kërkesës nga pala. Formimi i rregullt i ndërgjyqësisë së detyrueshme përbën një nga prezumimet procedurale absolute, si kusht për vlefshmërinë e gjykimit. 

25. Këtu Kolegji sjell në vëmëndje nenin 161/c të KPC, ku është parashikuar se:

“ç)   nëse   vendimi   nuk   mund   të   jepet   përveçse   kundrejt   shumë   personave,   në   rastin   e   bashkëndërgjyqësisë së  detyrueshme,  këta  të  fundit  duhet  të  thirren  si  të  paditur  në  të  njëjtin  proces.  Gjyqtari, kur konstaton se bashkëndërgjyqësia e detyrueshme në anën e të paditurve është e paplotë, i lë palës paditëse një afat deri në 20 ditë që ta rregullojë atë, sipas shkronjës “c”, të këtij neni, dhe nenit 154/a  të  këtij  Kodi.  Në  rast  se  paditësi  nuk  vepron  brenda  afatit  të  mësipërm,  gjykata  vendos  pushimin  e  gjykimit.

26. Ndërsa sipas nenit 467/ç të KPC, mosformimi i drejtë i ndërgjyqësisë së detyrueshme, referuar nenit 162/2 të KPC, përbën shkak për pavlefshmërinë e gjykimit në shkallë të parë.

27. Nga ana tjetër, të gjitha marrëdhëniet e tjera që formohen ndërmjet bashkëndërgjyqësve janë lloji i bashkëndërgjyqësisë fakultative, ku rrethi i personave si bashkëpaditës apo bashkëtëpaditur varen nga e drejta dhe fakulteti që ligji i njeh paditësit për të vendosur se kujt ia kundrejton pretendimet në padi, apo thënë ndryshe është rrjedhojë dhe përditësim i parimit të disponibilitetit maksimal të padisë. Këtu gjykata ka rol pasiv. 

28. Në çështjen konkrete, Kolegji vlerëson se pavarësisht nëse ka patur apo jo kërkesë për ndërhyrje në proces, nga znj. Elisabeta Goga, bashkëshortja e palës së paditur, z. Agim Goga, në cilësinë e bashkëpronarit pretendent, gjykata duhet ta kishte konstatuar kryesisht si të metë të padisë, faktin që nuk ishin thirrur si të paditur të gjithë bashkëpronarët. 
Në vijueshmëri, pavarësisht mosankimimit të vendimit të ndërmjetëm të gjykatës së shkallës së parë, për refuzimin e kërkesës për ndërhyrje kryesore nga njëri prej bashkëpronarëve pretendent, gjykata e apelit, edhe kryesisht duhet ta kishte konstatuar si të metë dhe parregullsi të akteve të gjykimit të realizuara nga gjykata e shkallës së parë, faktin që nuk ishin thirrur në gjykim të gjithë bashkëpronarët pretendent.
29. Në vijim të këtij arsyetimi, Kolegji vlerëson se nga gjykatat nuk është përcaktuar drejtë rrethi i bashkëpronarëve. Duke patur parasysh ligjin material të zbatueshëm, konkretisht Ligjin nr. 7652, datë 23.12.1992 “Për privatizimin e banesave shtetërore”, gjykatat i janë referuar të drejtave të bashkëpronësisë, sikurse rezultojnë formalisht në kontratën e shitjes dhe sikurse rezultojnë të pasqyruara në dokumentat hipotekorë. Pavarësisht se kontrata e privatizimit formalisht është nënshkruar vetëm nga palët ndërgjyqëse, në praktikën e privatizimit, pjesë integrale e kontratës (fakt i pranuar nga gjykata e apelit), rezulton se në gjendjen familjare të qeramarrësve të banesës shtetërore, ndër personat madhorë, me datë 31.12.1992, ka qënë edhe znj. Elisabeta Goga, bashkëshortja e palës së paditur, z. Agim Goga. Në një çështje të ngjashme, Gjykata e Lartë ka mbajtur qëndrimin se: 
“...ky Kolegj çmon se nga ana e Gjykatës se Apelit Vlorë ishte e domosdoshme të hetohej jo vetëm mënyra e kalimit dhe e fitimit te pronësisë mbi sipërfaqen truall prej 34238 m2 nga pikëpamja formale (pra faktin se kush ka nënshkruar kontratën e shitblerjes), por ne mënyrë te veçante duhej te hetohej dhe analizohej e drejta dhe kuadri ligjor qe lejonte këtë kalim pronësie, qe përcaktonte subjektet qe përfitonin nga ky lloj privatizimi, dhe ne harmoni me te gjithë provat qe ndodheshin ne dosjen gjyqësore te zgjidhte konfliktin ne përputhje me ligjin...” (shih vendimin Nr. 00-2010-302 i Vendimit (5), datë 12.01.2010 të Kolegjit Civil).

30. Identifikimi i gabuar i rrethit të bashkëpronarëve, eventualisht ka sjellë si rrjedhojë edhe një identifikim të gabuar të pjesëve takuese. Kjo rrethanë kushtëzon edhe verifikimin e vlefshmërisë së pjesshme të kontratës së shitjes nga e ndjera Hatixhe Goga, e cila nuk mund të dispononte në favor të paditëseve, një pjesë ideale më të madhe nga sa i përkiste.
B) Mbi mënyrën se si duhet të disponojë Gjykata e Lartë
31. Fillimisht Kolegji sjell në vëmëndje se pas ndryshimeve kushtetuese të vitit 2016, legjislacioni procedural civil, penal dhe administrativ, pësoi disa ndryshime thelbësore, në kuadrin e përgjithshëm të reformës në sistemin e drejtësisë. Ndryshimet ligjore synuan në ekonomizimin e procesit gjyqësor, garantimin e afatit të arsyeshëm të gjykimit, efiçiencën në dhënien e drejtësisë, në përputhje me standartet e përgjithshme ndërkombëtare të detyrueshme për Republikën e Shqipërisë.

32. KPC ka pësuar ndryshime me Ligjin nr. 38/2017 dhe së fundmi me Ligjin nr. 44/2021. Një pjesë e konsiderueshme e ndryshimeve ligjore kanë përfshirë edhe dispozitat që rregullojnë gjykimin në Gjykatën e Lartë. Krahas qëllimit të përgjithshëm për një sistem drejtësie eficient, ato synuan përshtatjen e procedurës së gjykimit me rolin thelbësor kushtetues të reformuar të Gjykatës së Lartë, sikurse është roli nomofilatik mbi zhvillimin, njësimin apo unifikimin e praktikës gjyqësore. Në përputhje me të, janë rikonceptuar, shkaqet për të cilat palët ndërgjyqëse mund ti adresohen nëpërmjet rekursit, gjykimi i çështjeve si rregull në dhomë këshillimi (de plano) dhe po ashtu edhe kompetencat vendimmarrëse të Gjykatës së Lartë në çështjet konkrete.
33. Kolegji sjell në vëmëndje nenin 485 të KPC, i cili përbën një listë shteruese të vendimmarrjes të Gjykatës së Lartë gjatë gjykimit në dhomë këshillimi ose në seancë gjyqësore, në çështjet civile, sikurse është në mënyrë analoge neni 63 i Ligjit nr. 49/2012 për çështjet administrative dhe neni 441 i KPP, për çështjet penale. Konkretisht Kolegji do të marrë në analizë rastet e parashikuara në shkronjën “c” dhe “ç” të kësaj dispozite, ku është parashikuar se:
“Pas shqyrtimit të çështjes, Kolegji Civil ose Kolegjet e Bashkuara të Gjykatës së Lartë vendosin: 

“...c) prishjen e vendimit të gjykatës së apelit dhe dërgimin e çështjes për rishqyrtim në këtë gjykatë me tjetër trup gjykues;

ç) prishjen e vendimeve të gjykatës së apelit dhe të gjykatës së shkallës së parë dhe dërgimin e çështjes për rigjykim në shkallë të parë kur vendimi jopërfundimtar i gjykatës së shkallës së parë është marrë në kundërshtim me ligjin dhe kjo shkelje nuk është konstatuar nga gjykata e apelit...”
34. Kolegji vlerëson të bëjë një interpretim historik dhe sistematik të kësaj dispozite me dispozitat e tjera të KPC, për të konkluduar mbi qëllimin e Ligjvënësit në riformulimin e saj me Ligjin nr. 44/2021. 

35. Para ndryshimeve me Ligjin nr. 38/2017, neni 485 i KPC, rregullonte mënyrën e vendimmarrjes së Gjykatës së Lartë, në çështjet civile, shqyrtimi i të cilave kishte kaluar në seancë gjyqësore. Kjo dispozitë, ndër të tjera, parashikonte edhe të drejtën dhe kompetencën e Gjykatës së Lartë për prishjen e vendimeve dhe rikthimin e çështjes në gjykatën e shkallës së parë, sa herë që nga gjykatat më të ulëta ishin lejuar shkelje të tilla procedurale të cilat e bënin të pavlefshëm gjykimin në shkallë të parë, referuar rasteve të parashikuar në nenin 467 të KPC.

36. Me ndryshimet që pësoi KPC, në vitin 2001, për herë të parë u prezantua kufizimi i gjykatës së apelit për ta rikthyer vazhdimisht çështjen në gjykatën e shkallës së parë, pavarësisht shkeljeve dhe pavlefshmërisë së akteve të gjykimit sipas nenit 467 të KPC. Kështu, u shtua neni 467/a ku u parashikua se:
 “Gjykata e apelit kur prish vendimin nuk mund ta kthejë çështjen për rigjykim për të dytën herë por e shqyrton vetë si gjykatë e shkallës së parë.”
37. Kjo dispozitë kishte si synim ekonomizimin e procesit gjyqësor dhe projektoi gjykimin dy shkallësh, pasi shqyrtimi i mosmarrëveshjes në themelin e saj ishte realizuar dy herë në gjykimin në shkallë të parë, duke eliminuar një shkallë gjykimi. Por legjislatori në këtë rast, nuk vlerësoi të parashikonte një përjashtim nga ky rregull, konkretisht rastin kur vendimmarrja e gjykatës së shkallës së parë nuk ka qenë përfundimtare dhe nuk është zgjidhur në themel mosmarrëveshja. Në këtë rast nuk ka pasur asnjë gjykim në gjykatën e shkallës së parë dhe se për rrjedhojë çështja duhet të kthehet në këtë gjykatë për rigjykim, për të respektuar parimin e gjykatës së caktuar me ligj (neni 42 i Kushtetutës) dhe parimin e shkallësisë së gjykimit në Republikën e Shqipërisë (neni 135 i Kushtetutës).
38. Një rregullim analog mungonte në rastet kur çështja shqyrtohej në Gjykatën e Lartë, pasi gjykimi i mosmarrëveshjes në themelin e saj kishte kaluar dy shkallë gjykimi, pavarësisht situatave të njëjta, pra kur çështja ishte shqyrtuar dy herë, por tashmë në linjë vertikale. Në këtë rast, ndryshe nga rregullimi i mësipërm, ndërsa gjykata e apelit ishte e kufizuar ta kthente çështjen në gjykatën e shkallës së parë për të dytën e herë, për Gjykatën e Lartë nuk vepronte ky kufizim. Sërish neni 485 i KPC në atë kohë parashikonte mundësinë e Gjykatës së Lartë ta kthente çështjen në gjykatën e shkallës së parë, sa herë që konstatoheshin pavlefshmëri të akteve në këtë shkallë të gjykimit, të cilat nuk ishin konstatuar nga gjykata e apelit.
39. Ndryshimet ligjore të vitit 2017 sollën një risi në mënyrën e disponimit në Gjykatën e Lartë, në rastet kur ajo konstatonte gabime në procedim (errores in procedendo), që shtriheshin si në vendimin e gjykatës së apelit ashtu edhe në vendimin e gjykatës së shkallës së parë, referuar nenit 467 të KPC. Me ndryshimet e nenit 485, Gjykata e Lartë nuk e kishte më tagrin të vendoste prishjen e vendimeve dhe dërgimin e çështjes në gjykatën e shkallës së parë, por iu la kompetenca të shfuqizonte vetëm vendimin e gjykatës së apelit dhe ta dërgonte çështjen për rigjykim pranë kësaj gjykate, pavarësisht se në cilën shkallë gjykimi konstatoheshin shkeljet dhe pavlefshmëritë e akteve. I njëjti ndryshim ligjor u bë edhe në nenin 63 të Ligjit nr. 49/2012, për sa i përkiste kompetencave të Kolegjit Administrativ të Gjykatës së Lartë, në çështjet administrative.
40. Në lidhje me këto rregullime ligjore ka patur disa interpretime nga praktikantët e së drejtës dhe nga Gjykata e Lartë. 
41. Sipas një qëndrimi, në bazë të parimeve të përgjithshme të procesit të rregullt ligjor, të gjykatës së caktuar me ligj, respektimit të shkallëve të gjykimit sipas nenit 135 të Kushtetutës dhe pamundësisë për të konvaliduar qoftë edhe me ligj, pavlefshmërinë e akteve procedurale në një shkallë gjykimi, ometimi i Ligjvënësit në nenin 485 të KPC, duhet të interpretohej në mënyrë pajtuese. 
Kjo duke patur parasysh se kishte mbetur i pandryshuar neni 493 i KPC, i cili parashikonte se: “Gjykata e shkallës së parë apo gjykata e apelit kur dërgohet çështja për rigjykim zbaton të njëjtat rregulla procedurale.” Sipas këtij qëndrimi Gjykata e Lartë pavarësisht ometimit të nenit 485 të KPC, kishte të drejtën ta kthente çështjen në atë gjykatë ku konstatohej pavlefshmëria e akteve në mënyrë të pakonvalidueshme.
42. Sipas një qëndrimi të dytë, neni 485 i KPC duhet të interpretohej se rregullonte në mënyrë analoge situatën e parashikuar në nenin 467/a të KPC, ku gjykata e apelit nuk ka të drejtë ta kthejë çështjen për herë të dytë, por duhet ta gjykojë me juridiksion fillestar. 
Sipas këtij interpretimi ometimi i Ligjvënësit nuk ishte antikushtetues dhe nuk ishte i paqëllimshëm, përsa kohë gjykata ishte caktuar me ligj dhe ofrohen garancitë për proces të rregullt. Për më tepër që ligji në këtë rast ka patur për bazë ekonomizimin e procesit gjyqësor dhe përfundimin e gjykimit brenda një afati të arsyeshëm.
Ligjvënësi i nxitur nga arsye të tilla të përligjura, mund ta kufizojë shqyrtimin e mosmarrëveshjeve në dy shkallë gjykimi (psh: neni 467/a i KPC; kompetenca funksionale e Gjykatës Administrative të Apelit për shqyrtimin me juridiksion fillestar të aktit normativ; kompetenca funksionale e gjykatave të apelit për të shqyrtuar me juridiksion fillestar paditë ndaj vendimeve të Agjensisë së Trajtimit të Pronës sipas Ligjit nr. 133/2015 etj).
43. Sipas një interpretimi tjetër gjyqësor të Gjykatës së Lartë, kjo e fundit kishte vetëm mundësinë ta kthente çështjen në gjykatën e apelit, duke i lënë si detyrë kësaj të fundit të konstatonte pavlefshmërinë e akteve të gjykimit në shkallë të parë dhe ta dërgonte çështjen për rigjykim në shkallë të parë. (shih vendim nr.00-2017-2704 (823), datë 31.10.2017 të Kolegjit Administrativ të Gjykatës së Lartë; Vendim nr. 163, datë 07.12.2017 të Kolegjit Civil të Gjykatës së Lartë etj). 
44. Duke qënë se neni 485 i KPC shkaktonte interpretime të ndryshme, ai u riformulua me Ligjin nr. 44/2021. Në mënyrë të qartë në këtë dispozitë u parashikua se, pavarësisht se në cilën shkallë gjykimi konstatohet pavlefshmëria, çështja do të rikthehet në gjykatën e apelit. Në rastet kur konstatohen nga Gjykata e Lartë pavlefshmëri të akteve të gjykimit në shkallë të parë, gjykata e apelit do e shqyrtojë mosamrrëveshjen me juridiksion fillestar, duke rregulluar të metat e gjykimit sipas detyrave të lëna nga Gjykata e Lartë (neni 485/c). Kolegji vlerëson se ky rregullim ligjor dhe moskthimi i çështjes për rigjykim në gjykatën e shkallës së parë nga ana e Gjykatës së Lartë është një risi pozitive në kuadrin e ekonomizimit procesual dhe arritjen e standardit të afatit të arsyeshëm të gjykimit, duke marrë si shembull modelin e nenit 467/a të KPC. 

45. Neni 485 ishte risi edhe në raport me nenin 467/a, pasi saktësoi mangësinë e kësaj dispozite, duke e parashikuar në mënyrë eksplicite se Gjykata e Lartë mund ta kthejë çështjen në gjykatën e shkallës së parë, vetëm kur ka patur një vendimmarrje jopërfundimtare nga gjykatës së shkallës së parë në kundërshtim me ligjin dhe kjo shkelje nuk është konstatuar nga gjykata e apelit (neni 485/ç).
46. Duke iu rikthyer çështjes konkrete, Kolegji vlerëson se nga gjykata e shkallës së parë janë lejuar shkelje procedurale sipas nenit 467/d të KPC, në lidhje e formimin e rregullt të ndërgjyqësisë së detyrueshme. Gjykata e Apelit nuk e ka konstatuar këtë parregullsi por ka vijuar me shqyrtimin në themel të çështjeve që zgjidhen në fazën e parë të pjesëtimit të sendit.

47. Në vijim të arsyetimit të mësipërm, referuar nenit 485/c të KPC, Kolegji vlerëson se vendimi i Gjykatës së Apelit Tiranë duhet të prishet dhe çështja duhet të kthehet pranë kësaj gjykate, e cila duhet të gjykojë si shkallë e parë. 
48. Në rigjykim, Gjykata e Apelit Tiranë ka detyrimin të garantojë thirrjen në gjykim të znj. Elisabeta Goga, në kushtet e parashikuara në nenet 161 dhe 162 të KPC si dhe të realizojë një hetim të plotë dhe të gjithanshëm në lidhje me rrethin e bashkëpronarëve, pjesëve takuese dhe sendeve që do i nënshtrohen pjesëtimit. Garantimi i një hetimi të plotë dhe të gjithanshëm do të duhet të bazohet jo vetëm referuar formalisht kontratës së privatizimit, por edhe shkresave bashkëlidhur saj dhe akteve ku pasqyrohet gjendja familjare e qeramarrësve të banesës objekt gjykimi, me datë 31.12.1992, sipas Ligjit nr. 7652, datë 23.12.1992.
49. Së fundi Kolegji çmon të theksojë se, pavarësisht se rekursi është paraqitur para ndryshimeve të KPC me Ligjin nr. 44/2021, në dispozitën tranzitore të Ligjit nr. 44/2021, është parashikuar se:  

“1. Përbërja e trupave gjykues, si dhe procedura e gjykimit në Gjykatën e Lartë rregullohet sipas përcaktimeve të këtij ligji, pavarësisht parashikimeve të ndryshme në ligje të tjera.

2. Rekurset e paraqitura, por ende të pashqyrtuara, konsiderohen të pranueshme nëse plotësojnë parashikimet e ligjit në fuqi në kohën e depozitimit të tyre.”
      50. Referuar dispozitës tranzitore, në përputhje me parimin e sigurisë juridike dhe të drejtave të fituara, për të drejtën e ankimit/rekursit, lejueshmërinë e tij dhe për shkaqet e parashtruara në të, do të gjejë zbatim ligji procedural i kohës kur është paraqitur ai. Ndërkohë rregullat mbi procedurën e shqyrtimit të rekurseve, mbi ritin e gjykimit, përbërjen e trupës gjykuese, apo mënyrën e disponimit mbi çështjen nga Gjykata e Lartë, përcaktohen sipas ligjit procedural në fuqi në kohën e shqyrtimit të tij. 
PËR KËTO ARSYE,

Kolegji Civil i Gjykatës së Lartë në bazë dhe për zbatim të nenit 485/c të KPC

V E N D O S I:

Prishjen e vendimit nr. 906, datë 09.12.2015 të Gjykatës së Apelit Tiranë dhe kthimin e çështjes për rigjykim pranë kësaj gjykate me tjetër trupë gjykuese.
          Tiranë, më 18.10.2021

